श्रीनगर थाना क्षेत्र के पुरैनी पंचायत के सरहद गति टोला में गुरुवार की रात दो दिन पहले सुपौल जिले के राघोपुर थाना क्षेत्र के श्रीपुर अपने ससुराल से अपने मायके सरहदगति आई एक महिला को अज्ञात लोगों ने कनपटी में गोली मार दी। गोली लगने से महिला गंभीर रूप से घायल हो गयी। जिसे चिकित्सकों ने पीएमसीएच रेफर कर दिया। बताया गया कि सरहद गति टोला निवासी स्वर्गीय राम नारायण चौधरी के बहनोई तेजनारायण चौधरी की पत्नी घर में सोई हुई थी। घायल महिला के पति ने पुलिस को बताया कि देर रात अज्ञात लोगों ने घर में दो जगह सींग काटकर घुस आया और उनकी पत्नी के कनपटी में गोली मार दी। गोली की आवाज सुनकर उनकी भी नींद खुली और देखा की पत्नी गंभीर रूप से घायल है। तत्काल उन्होंने आवाज देकर आसपास के लोगों को बुलाया। बगल के घर में बुजुर्ग महिला स्वर्गीय राम नारायण मंडल की पत्नी और दरवाजे पर एक बुजुर्ग सोए हुए थे। हल्ला सुनकर आस पड़ोस के लोग भी दौड़े। तत्काल घटना की सूचना श्रीनगर थाना अध्यक्ष को दी गई। थानाध्यक्ष रविश रंजन, एएसआई गिरीश तिवारी, केके सिंह और पुलिस बल के साथ सूचना मिलते ही तत्काल घटनास्थल पर पहुंचे। थानाध्यक्ष ने बताया कि घटना में गंभीर रूप से घायल महिला की हालत चिंताजनक देख तत्काल उसे प्राथमिक स्वास्थ्य केंद्र कुमारखंड ले गए। जहां चिकित्सक ने प्राथमिक उपचार कर महिला को सदर अस्पताल रेफर कर दिया। बताया गया कि महिला की हालत गंभीर देखते हुए सदर अस्पताल के चिकित्सकों ने भी तत्काल ही उसे पीएमसीएच बेहतर इलाज के लिए रेफर कर दिया है। गोली महिला के कनपटी में जा फंसी है। इधर थानाध्यक्ष ने बताया कि घटना के पीछे सही कारणों का पता अभी नहीं चल पाया है ।एएसआई सूर्यदेव प्रसाद को घायल महिला के फर्द बयान लेने के लिए पीएमसीएच पटना भेज दिया गया है। फर्द बयान आने के बाद मामला दर्ज कर आगे की समुचित कार्रवाई की जाएगी।